แม่น้ำมูลล้นทะลัก อุบลราชธานีจมบาดาล
ตายแล้ว2-บางจุดสูง2 เมตร เตือน7 จังหวัด เจ้าพระยาระวัง,อุบลฯวิกฤติหนัก ลำน้ำมูลเอ่อท่วมชุมชนริมแม่น้ำฝั่ง อ.วารินชำราบ และ อ.เมือง พระสงฆ์ต้องเดินลุยน้ำตั้งแต่ในวัดออกบิณฑบาต ชาวบ้านสังเวยนํ้าแล้ว 2 ศพ ร้อยเอ็ดอ่วม พนังกั้นน้ำพังน้ำชีหนุนเอ่อท่วม 2 ตำบล ศรีสะเกษประกาศเขตภัยพิบัติแล้ว 8 อำเภอ นาข้าวจมมิดกว่า 2,000 ไร่ ด้านอ่างเก็บน้ำลำพันชาด จ.อุดรธานี น้ำไหลเข้าเกินพิกัด 122% ต้องเร่งระบายออก ผอ.ชลประทานที่ 12 แจ้งเตือน 7 จว. ท้ายเขื่อนลุ่มน้ำเจ้าพระยาเฝ้าระวังน้ำเหนือ อุตุฯแจ้งฝนตกหนักอีกระลอก,อุทกภัย,ภาคเหนือและภาคอีสานยังน่าเป็นห่วง ล่าสุดลำน้ำชีและแม่น้ำสาขาไหลลงลำน้ำมูล ก่อนระบายสู่แม่น้ำโขงที่ อ.โขงเจียม จ.อุบลราชธานี ส่งผลให้บ้านเรือนที่อาศัยอยู่ริมแม่น้ำมูลในพื้นที่ อ.วารินชำราบ และ อ.เมืองอุบลราชธานี ถูกน้ำท่วมสูง ประชาชนได้รับความเดือดร้อนต้องอพยพไปอยู่ในศูนย์ช่วยเหลือชั่วคราว,พระสงฆ์ลุยน้ำบิณฑบาต,สถานการณ์น้ำท่วมในช่วงเช้าวันที่ 8 ก.ย.แม่น้ำมูลยังคงเพิ่มสูงขึ้นเรื่อยๆเอ่อท่วมบ้านท่ากกแห่ ต.แจระแม อ.เมืองอุบลราชธานี บ้านถูกน้ำท่วมสูงกว่า 1 เมตร ชาวบ้านต้องหนีไปอยู่บนถนน บางคนไม่ยอมย้ายออกมา เพราะเป็นห่วงทรัพย์สินเลยหนีไปอยู่บนชั้นสองและใช้เรือสัญจรเข้าออกบ้าน ส่วนใครที่ไม่มีเรือก็ต้องเดินฝ่ากระแสน้ำออกมา ส่วนพระสงฆ์วัดบ้านท่ากกแห่ต้องย้ายไปอยู่บนศาลาชั้น 2 และเดินลุยน้ำตั้งแต่ในวัดออกไปบิณฑบาตตามถนนในหมู่บ้านที่ถูกน้ำท่วมสูง ขณะที่ชาวบ้านก็ไม่ยอมย่อท้อต่ออุปสรรคตื่นแต่เช้ามาหุงหาอาหารเท่าที่พอหาได้ออกมายืนแช่น้ำรอใส่บาตรกันตลอดทาง,เหลือ 1 ม. น้ำมูลสูงเท่าปี 45,ล่าสุดระดับน้ำในแม่น้ำมูลช่วงเวลา 11.00 น. ที่สถานีวัดระดับน้ำ M 7 อยู่ที่ 114.76 ม.รทก. สูงกว่าตลิ่ง 2.76 เมตร เหลืออีก 1 เมตร จะสูงเท่ากับวิกฤติน้ำท่วมใหญ่เมื่อปี 2545 ที่น้ำเอ่อท่วมสะพานข้ามแม่น้ำมูลและพื้นที่เศรษฐกิจ อ.วารินชำราบ ขณะที่ระดับน้ำมีแนวโน้มเพิ่มขึ้นเรื่อยๆ ล่าสุดเอ่อท่วมพื้นที่ริมแม่น้ำมูลฝั่งวารินชำราบชุมชนหาดสวนยา ชุมชนท่าบ่งมั่ง และชุมชนท่ากอไผ่ บางจุดสูงกว่า 2 เมตร ชาวบ้านอพยพมาอยู่ในศูนย์พักพิงหาดสวนยา ริมถนนสถิตนิมานกาล อ.วารินชำราบ ด้านนายวีระพงษ์ พรหมพิทักษ์ เจ้าของรีสอร์ตริมน้ำในชุมชนหาดสวนยาลงทุนนำโครงเหล็กมาทำแพแล้วใช้ถังพลาสติกใบใหญ่ 10 ถังผูกลอยน้ำและนำเครื่องยนต์เรือหางยาวมาติดตั้งเป็นตัวขับเคลื่อนใช้ขนย้ายรถกระบะ รถ จยย.และทรัพย์สินต่างๆในรีสอร์ตออกมาไว้บนถนน,บิณฑ์ นำทีมช่วยอพยพผู้พิการ,ช่วงสายวันเดียวกัน นายบิณฑ์ บรรลือฤทธิ์ ผจก.ฝ่ายกิจการพิเศษ มูลนิธิร่วมกตัญญู พร้อมกำลังเจ้าหน้าที่และอาสาสมัครของมูลนิธิฯนำเรือท้องแบนและรถบรรทุก ลำเลียงเครื่องอุปโภคบริโภคเข้าไปแจกจ่ายให้กับชาวบ้านที่ประสบอุทกภัยในชุมชนกุดปลาขาว ต.วาริน อ.วารินชำราบ จำนวน 145 ครัวเรือน รวมทั้งช่วยเคลื่อนย้ายผู้สูงอายุและผู้พิการทางสายตาออกจากบ้านมาอยู่ในที่ปลอดภัย เนื่องจากระดับน้ำท่วมที่เพิ่มสูงขึ้นอย่างต่อเนื่องเกรงว่าอาจจะเกิดอันตราย,ลำนํ้าเซบกท่วมสูง–ตายแล้ว 2,ส่วนพื้นที่ อ.ม่วงสามสิบ และ อ.ดอนมดแดง จ.อุบลราชธานี ที่ถูกลำน้ำเซบกที่ไหลมาจาก จ.อำนาจเจริญ ซัดสะพานข้ามแม่น้ำถนนสาย 2049 เส้นทางม่วงสามสิบไป อ.พนา จ.อำนาจเจริญ จนขาดกว่า 20 เมตร เจ้าหน้าที่หมวดทางหลวงอุบลราชธานีต้องนำป้ายมาเตือนห้ามรถทุกชนิดวิ่งผ่าน เช่นเดียวกับ อ.ดอนมดแดง แม้ว่าลำน้ำเซบกจะลดลงบ้างแล้ว แต่ยังท่วมสูง มีนายสาธิต ปิตุเตชะ รมช.สาธารณสุข นำเจ้าหน้าที่ไปเยี่ยมชาวบ้านที่ประสบอุทกภัย ด้านนายชินวัตร ทองปรีชา นายอำเภอดอนมดแดง เผยว่า วันนี้น้ำลดลง 15 ซม. แต่ยังท่วมสูง 4 ตำบล 44 หมู่บ้าน 3,061 ครัวเรือน เช้านี้ได้รับรายงานพบผู้เสียชีวิต 2 รายคือนายโอฬาร วงษ์ธนู ถูกน้ำซัดขณะขี่รถ จยย.ผ่านถนนน้ำท่วมสูง และนายพัน เยี่ยมโกศิลป์ ออกหาปลาจมน้ำเสียชีวิตบริเวณสะพานข้ามลำบกเซบกบ้านกุดกั่ว ต.ดอนมดแดง,ร้อยเอ็ดอ่วม–พนังพัง–น้ำชีหนุน,จ.ร้อยเอ็ด แม้ฝนจะหยุดตกมา 3-4 วันแล้ว แต่ปริมาณน้ำยังสะสมในทุ่งอีกมาก ประกอบกับมีการปล่อยน้ำจากอ่างเก็บน้ำหนองหญ้าม้า อ.เมืองร้อยเอ็ด รวมถึงพนังกั้นน้ำอ่างเก็บน้ำห้วยกุดแคน ต.อุ่มเม้า อ.ธวัชบุรี พังทลายทำให้นำไหลลงลำห้วยดางเดียว เพื่อไปลงแม่น้ำชีที่บ้านอีโก่ม ต.เทิดไทย อ.ทุ่งเขาหลวง ถึงแม้เจ้าหน้าที่ชลประทานจะเปิดประตูระบายน้ำเต็มพิกัด แต่เนื่องจากแม่น้ำชีมีปริมาณมากและหนุนสูงทำให้น้ำระบายช้าเอ่อท่วมพื้นที่ ต.บึงงาม และ ต.เทิดไทย อ.ทุ่งเขาหลวง ชาวบ้านหลายหมู่บ้านต้องอพยพไปอยู่บนพนังกั้นน้ำที่มีการสร้างเป็นที่พักอาศัยชั่วคราวและนำสัตว์เลี้ยงไปไว้บนพนัง แต่มีปัญหาเริ่มขาดแคลนอาหาร เนื่องจากหญ้าถูกน้ำท่วมหมดต้องเหมารถไปเกี่ยวหญ้าในต่างอำเภอ,สลดหนุ่มช่วยขนของจมน้ำดับ,สายวันเดียวกัน ร.ต.อ.ฐิติวัฒน์ ต้นชมพู รอง สว. (สอบสวน) สภ.พนมไพร จ.ร้อยเอ็ด รับแจ้งมีผู้พบศพคนจมน้ำริมถนนที่น้ำท่วมสูงในเขตเทศบาลพนมไพร บ้านอุดมสิน หมู่ 4 ต.พนมไพร ตรวจสอบทราบชื่อนายประพันธ์ศักดิ์ บานแบ่ง อายุ 35 ปี อยู่บ้านเลขที่ 155 หมู่ 2 ต.พนมไพร อ.พนมไพร ลอยอยู่ห่างจากถนนประมาณ 500 เมตรและน้ำท่วมสูงเกือบ 2 เมตร สอบสวนทราบว่านายประพันธ์ศักดิ์ ออกจากบ้านตั้งแต่ตอนเย็นวันที่ 5 ก.ย.ที่ผ่านมาเพื่อไปช่วยชาวบ้านขนย้ายข้าวของหนีน้ำท่วมห่างจากบ้านตัวเองประมาณ 500 เมตร หลังช่วยย้ายของเสร็จในช่วงค่ำได้เดินลุยน้ำกลับบ้านก่อนหายตัวไป พ่อแม่และญาติช่วยกันตามหาแต่ไม่พบ กระทั่งชาวบ้านออกหาปลาไปพบศพดังกล่าว คาดว่าผู้ตายถูกน้ำซัดจมน้ำเสียชีวิต,เมืองบั้งไฟท่วมหลายหมู่บ้าน,ส่วนที่บ้านดอนกลอย หมู่ 8 ต.ค้อเหนือ อ.เมืองยโสธร ที่ประสบปัญหาถูกน้ำท่วมมาหลายวันชาวบ้านต้องหนีไปอยู่ที่วัดบ้านดอนกลอยและกำลังรอคอยความช่วยเหลือจากหน่วยงานภาครัฐ รวมถึงภาคเอกชนต่างๆนำเครื่องอุปโภคบริโภคไปช่วยเหลือ ล่าสุดคุณหญิงสุดารัตน์ เกยุราพันธุ์ ประธานยุทธศาสตร์พรรคเพื่อไทย พร้อมด้วย น.อ.อนุดิษฐ์ นาครทรรพ เลขาธิการพรรค นำคณะลงพื้นที่ไปเยี่ยมเยียนให้กำลังใจชาวบ้านและนำถุงยังชีพกว่า 300 ชุดมอบให้ผู้ประสบอุทกภัย ทั้งนี้คุณหญิงสุดารัตน์ได้ไปช่วยชาวบ้านปรุงอาหารในโรงครัวชั่วคราววัดบ้านดอนกลอย จากนั้นไปดูน้ำท่วมบ้านคำน้ำสร้างและบ้านแจ้งน้อย ต.ค้อเหนือ และบ้านทรายงาม อ.คำเขื่อนแก้ว ที่ถูกน้ำซัดถนนขาด และบ้านเชียงเพ็ง อ.ป่าติ้ว จ.ยโสธร ที่เป็นหมู่บ้านที่ถูกน้ำท่วมเป็นพื้นที่แรกของจังหวัด,พบแล้วศพแพยางคว่ำในห้วย,ขณะเดียวกัน มีรายงานว่ามีชาวบ้านพบผู้เสียชีวิตอยู่ในทุ่งนาข้างลำห้วยสันป่าตองบ้านเชียงหวาง ต.สำราญ อ.เมืองยโสธร หลังเกิดเหตุ ร.ต.อ.นิยุทธ ยศสมบัติ รอง สว. (สอบสวน) สภ.เมืองยโสธร ไปตรวจสอบพบศพนายอำพัน สุ่มมาตย์ อายุ 57 ปี อยู่บ้านเอื้ออาทร ต.สำราญ สอบสวนนายนริศ สิทธิสุข อายุ 30 ปี ญาติผู้ตายทราบว่า ช่วงบ่ายวันที่ 5 ก.ย.ที่ผ่านมา ผู้ตายรวมถึงญาติพี่น้องไปช่วยกันขนย้ายสิ่งของหนีน้ำท่วมบริเวณบ้านใกล้ลำห้วยสันป่า ตอง ขณะนำรถ จยย.ใส่บนห่วงยางที่ต่อเป็นแพข้ามลำห้วยและถูกน้ำซัดแพพลิกคว่ำ นายอำพันจมหายไปกับกระแสน้ำต่อหน้าต่อตาญาติๆ หลังเกิดเหตุหน่วยกู้ภัยและญาติช่วยกันออกค้นหาและไปเจอศพลอยติดต้นไม้ในทุ่งนาใกล้ลำห้วย ห่างจากจุดเกิดเหตุประมาณ 1 กม.,ศรีสะเกษท่วม 8 อ.–ข้าวจมมิด,ที่เขื่อนราษีไศล อ.ราษีไศล จ.ศรีสะเกษ นายวีระศักดิ์ วิจิตรแสงศรี ผวจ.ศรีสะเกษ ไปตรวจดูสถานการณ์น้ำ ในเขื่อนราษีไศล ล่าสุดมีปริมาณน้ำคิดเป็น 99 เปอร์เซ็นต์ เจ้าหน้าที่เร่งระบายน้ำออกท้ายเขื่อนโดยเปิดประตูน้ำทั้ง 7 บาน ยกสูง 3 เมตรระบายน้ำออก 94 ล้าน ลบ.ม.ต่อวัน จากนั้นไปดูสภาพน้ำท่วมทุ่งนาบ้านหนองแห้ว หมู่ 11 ต.ด่าน อ.ราษีไศล ต้นข้าวถูกน้ำท่วมจมมิดจนมองไม่เห็นยอดข้าวกว่า 2,000 ไร่ เจ้าหน้าที่โครงการส่งน้ำและบำรุงรักษามูลล่างนำเครื่องสูบน้ำขนาดใหญ่ 3 เครื่องมาสูบน้ำออกลำห้วยเสียว นายวีระศักดิ์กล่าวว่า ขณะนี้ได้ประกาศพื้นที่เขตภัยพิบัติน้ำท่วมแล้ว 8 อำเภอ 43 ตำบล 314 หมู่บ้าน ได้แก่ อ.ยางชุมน้อย, โนนคูณ, เบญจลักษ์, กันทรลักษ์, บึงบูรพ์, กันทรารมย์, ราษีไศล และเมืองศรีสะเกษ,ชาวนาหวั่นน้ำแช่เน่าตายหมด,ด้านนายสัญชาติ หลักด่าน อายุ 45 ปี ชาวนาบ้านหนองแห้ว ต.ด่าน อ.ราษีไศล กล่าวว่า ก่อนหน้านี้ชาวนาในพื้นที่ประสบกับสภาวะฝนทิ้งช่วงจนทุ่งนาแห้งแล้ง ต้นข้าวขาดน้ำใกล้จะยืนต้นตาย พอพายุเข้ามาลูกแรกต้นข้าวได้รับน้ำกลับมาฟื้นตัวและเขียวขจี แต่พอพายุลูกที่สองเกิดฝนตกหนักน้ำเอ่อท่วมนาข้าว และน้ำไหลหลากมาจาก อ.ศิลาลาด จ.ศรีสะเกษ ที่อยู่พื้นที่ติดกันและรับน้ำมาจาก จ.ร้อยเอ็ด และ จ.มหาสารคาม ไหลลงลำห้วยเสียว ท่วมนาข้าวจมน้ำมิดหายหมด รวมเนื้อที่กว่า 2,000 ไร่ อีก 2 สัปดาห์หากน้ำยังไม่ลดต้นข้าวคงเน่าตายหมด,อ่างน้ำลำพันชาดน้ำเกิน 122%,จ.อุดรธานี ยังคงมีน้ำสะสมตามพื้นที่ต่างๆไหลเข้าอ่างเก็บน้ำหลายแห่ง โดยเฉพาะที่อ่างเก็บน้ำลำพันชาด ต.หนองกุงทับม้า อ.วังสามหมอ ที่มีความจุ 47 ล้าน ลบ.ม. มีน้ำไหลเข้าวันละกว่า 10 ล้าน ลบ.ม. ทำให้มีปริมาณน้ำมากถึง 57.6 ล้าน ลบ.ม. หรือคิดเป็น 122.6 เปอร์เซ็นต์ของความจุอ่าง เจ้าหน้าที่ระบายออกวันละ 11.9 ล้าน ลบ.ม. ไปตามลำพันชาดไปสู่เขื่อนลำปาว จ.กาฬสินธุ์ ทำให้น้ำเอ่อท่วมที่ลุ่มต่ำเขต อ.ศรีธาตุ อ.วังสามหมอ และเขตติดต่อ จ.กาฬสินธุ์ ส่วนฝายน้ำกุมภวาปีที่รับน้ำมาจากหนองหาน-กุมภวาปี หรือทะเลบัวแดง อ.กุมภวาปี ต้นลำน้ำปาวที่มีความจุ 102 ล้าน ลบ.ม. น้ำจาก 8 ลำห้วยไหลเข้าอย่างต่อเนื่อง ขณะนี้มีน้ำอยู่ 98.8 ล้าน ลบ.ม. หรือคิดเป็น 96.9 เปอร์เซ็นต์ของความจุอ่าง จึงต้องเปิดประตูระบายน้ำวันละ 8 ล้าน ลบ.ม.,รมช.เกษตรฯเยี่ยมชาวสุโขทัย,ที่ จ.สุโขทัย น.ส.มนัญญา ไทยเศรษฐ์ รมช.เกษตรและสหกรณ์ ลงพื้นที่เยี่ยมชาวบ้านที่ประสบอุทกภัยบริเวณศาลาการเปรียญวัดคุ้งยาง หมู่ 1 ต.ป่ากุมเกาะ อ.สวรรคโลก มีนายไมตรี ไตรติลานันท์ ผวจ.สุโขทัย และหัวหน้าส่วนราชการให้การต้อนรับ ทั้งนี้ น.ส.มนัญญามอบถุงยังชีพ 300 ชุดให้แก่ผู้ประสบอุทกภัยในพื้นที่ อ.สวรรคโลก ประกอบด้วยชาวบ้านจาก ต.ป่ากุมเกาะ ต.ในเมือง ต.คลองยาง และ ต.ย่านยาว จากนั้นเดินทางไปที่สำนักงาน อ.ส.ค.ภาคเหนือตอนล่าง อ.ศรีนคร เพื่อรับฟังบรรยายสรุปการดำเนินงานของโรงงาน และพบปะเกษตรกรที่ประสบอุทกภัยในเขตพื้นที่ อ.ศรีนคร,เตือน 7 จว. ท้ายเขื่อนเจ้าพระยา,ด้านนายสุรชาติ มาลาศรี ผู้อำนวยการสำนักงานชลประทานที่ 12 เขื่อนเจ้าพระยา จ.ชัยนาท เปิดเผยว่า ได้ออกหนังสือถึงผู้ว่าราชการจังหวัดท้ายเขื่อนเจ้าพระยารวม 7 จังหวัดประกอบด้วยอุทัยธานี ชัยนาท สิงห์บุรี อ่างทอง สุพรรณบุรี พระนครศรีอยุธยา และลพบุรี เพื่อแจ้งเตือนสถานการณ์น้ำและการบริหารจัดการน้ำลุ่มเจ้าพระยาฉบับที่ 3 เนื่องจากพื้นที่ตอนบนมีฝนตกหนักสะสม ส่งผลให้ปริมาณน้ำในแม่น้ำเจ้าพระยาที่สถานีวัดน้ำ C.2 อ.เมืองนครสวรรค์ไหลลงสู่เขื่อนเจ้าพระยาเพิ่มมากขึ้น ขณะที่พื้นที่ชลประทานและพื้นที่การเกษตรในลุ่มน้ำเจ้าพระยาตอนล่างมีฝนตกกระจาย จากการคาดการณ์ของกรมอุตุนิยมวิทยาช่วงวันที่ 10-13 ก.ย.ร่องมรสุมพาดผ่านตอนบนของภาคเหนือและลาวตอนบน ทำให้ประเทศไทยตอนบนมีฝนเพิ่มมากขึ้น มีแนวโน้มน้ำไหลจากพื้นที่ตอนบนสะสมมากขึ้นอีก,ยันยังไม่กระทบพื้นที่ริมแม่น้ำ,ผู้อำนวยการสำนักงานชลประทานที่ 12 กล่าวอีกว่า ล่าสุดเวลา 06.00 น.วันที่ 8 ก.ย.ระดับน้ำเหนือเขื่อนเจ้าพระยาอยู่ที่ 16.73 ม.รทก. ปริมาณน้ำไหลผ่าน 898 ลูกบาศก์เมตรต่อวินาที คาดการณ์ว่าในระยะต่อจากนี้จะควบคุมอยู่ในเกณฑ์ระหว่าง 900-1,200 ลูกบาศก์เมตรต่อวินาที อาจทำให้ระดับน้ำเพิ่มขึ้นตั้งแต่ท้ายเขื่อนบริเวณ ต.บ้านกระทุ่ม ต.หัวเวียง อ.เสนา และต.ท่าดินแดง อ.ผักไห่ จ.พระนครศรีอยุธยา คาดว่าเพิ่มสูงขึ้น 30-80 ซม. โดยไม่ส่งผลกระทบต่อพื้นที่ริมตลิ่งแม่น้ำเจ้าพระยา และเพื่อเร่งระบายน้ำในแม่น้ำเจ้าพระยา กรมชลประทานควบคุมการปิดเปิดประตูระบายน้ำคลองลัดโพธิ์ จ.สมุทรปราการ ตามจังหวะการขึ้นลงน้ำทะเลให้ระบายน้ำออกสู่ทะเลให้รวดเร็วยิ่งขึ้น ทั้งนี้หากมีปริมาณน้ำหลากเพิ่มเติมจะส่งผลให้มีปริมาณน้ำไหลผ่านเขื่อนเจ้าพระยามากกว่า 1,200 ลูกบาศก์เมตรต่อวินาที และจะแจ้งให้ทราบต่อไป,จัดคอนเสิร์ตช่วยพี่น้องอีสาน,ในส่วนของธารน้ำใจยังหลั่งไหลซับน้ำตาพี่น้องที่ประสบอุทกภัย โดยนายโชติจุฑา อาจสอน นายกสมาคมศิษย์เก่าอุเทนถวาย และประธานกลุ่ม BlueZoneRiders พร้อมสมาชิกกลุ่ม จะร่วมกันจัดคอนเสิร์ตการกุศลช่วยเหลือประชาชนที่ถูกน้ำท่วมที่ภาคอีสาน ชื่อคอนเสิร์ตว่า รวมใจไทย กู้ภัยน้ำท่วม ในวันที่ 13 ก.ย.นี้ ที่ร้าน ilgarage ถนนเกษตรนวมินทร์ แขวงนวลจันทร์ เขตบึงกุ่ม กทม. สำหรับศิลปินที่จะมาร่วมงานประกอบด้วย พี สะเดิด, สน เดอะสตาร์ 1, เค ภัทรพล สารวัตรใหญ่ช่อง 7, แอนนี่ ปริศนา และกลุ่มรถ Biker Chicks Thailand นายโชติจุฑาเผยว่า รายได้จากการจัดงานหักค่าใช้จ่ายแล้วทางกลุ่มจะนำไปมอบให้กับหน่วยงานราชการในพื้นที่น้ำท่วม เพื่อนำไปช่วยเหลือพี่น้องประชาชนต่อไป,อุตุฯแจ้ง 21 จว. ระวังฝนหนัก,เมื่อวันที่ 8 ก.ย.กรมอุตุนิยมวิทยา คาดหมายสภาพอากาศว่า ช่วงวันที่ 8-10 ก.ย. ลมมรสุมตะวันตก เฉียงใต้จะกลับมามีกำลังแรงขึ้น ประกอบกับร่องมรสุมกลับมาพาดผ่านภาคเหนือตอนบนและภาคตะวันออกเฉียงเหนือตอนบนมีกำลังแรงขึ้น ส่งผลให้ประเทศไทยตอนบน มีฝนเพิ่มมากขึ้น และมีฝนตกหนักบางแห่งในภาคเหนือ ภาคตะวันออกเฉียงเหนือ และภาคตะวันออก โดยเฉพาะจังหวัดเชียงราย พะเยา น่าน ลําปาง แพร่ อุตรดิตถ์ พิษณุโลก เพชรบูรณ์ เลย หนองคาย สกลนคร กาฬสินธุ์ นครนายก ปราจีนบุรี ระยอง จันทบุรี ตราด ตาก กาญจนบุรี ราชบุรี และเพชรบุรี ช่วงวันที่ 11-14 ก.ย. ลมมรสุมตะวันตกเฉียงใต้ที่พัดปกคลุมประเทศไทยยังคงมีกำลังแรง รวมทั้งร่องมรสุมยังคงพาดผ่านบริเวณภาคเหนือตอนบนและภาคตะวันออกเฉียงเหนือตอนบน ส่งผลให้ภาคเหนือ ภาคตะวันออกเฉียงเหนือ ภาคตะวันออก และภาคกลาง ยังคงมีฝนตกต่อเนื่องและมีฝนตกหนักบางแห่ง
อุบลฯวิกฤติหนัก ลำน้ำมูลเอ่อท่วมชุมชนริมแม่น้ำฝั่ง อ.วารินชำราบ และ อ.เมือง พระสงฆ์ต้องเดินลุยน้ำตั้งแต่ในวัดออกบิณฑบาต ชาวบ้านสังเวยนํ้าแล้ว 2 ศพ ร้อยเอ็ดอ่วม 
น้ำท่วม,ลำน้ำมูลล้น,อุบลราชธานี,อุดรธานี,พระสงฆ์เดินลุยน้ำ,พายุเข้าไทย,ข่าวหน้า1,ข่าวทั่วไป